7 Maret 2013
Keu Guree Kamoe Bapak Rusdi Sufi
Oleh: T.A. Sakti
Assalamu’alaikom kawom ikhwany
Hormat ulon bri akan pembaca
Lam “CAKRA HIMAS” lon keuneuk rawi
Keu Pak Rusdi nyang ka “bersara”
Bapak Rusdi le that berjasa
Jurusan Seujarah deurajat tinggi
“Jaroe” Pak Rusdi le roeh bak teumpa
Thon tujoh tujoh nyan phon mulai
Ci hitong akhi padum thon nyang ka
Lhee ploh dua thon bak lon teuliti
Dumnan Pak Rusdi ikot meumbina
Dak aneuk manyak umpama tabri
Ka glah mandiri ngon keuluarga
Le that bimbingan bak Pak Rusdi
Jurusan “history” jeuet that ta bangga
Jurusan Seujarah tuah han sakri
Bahsa Hollandi dosen jih beuna
Alhamdulillah kana Pak Rusdi
Tan leubeh siji padum treb lama
Le keuleubehan bak Pak Rusdi
Cit diakui dalam ngon luwa
Bak BKSNT pih na berbakti
Ban phon berdiri gobnyan Keupala
Bak Kanto ARSIP Kepala lagi
Tanda Pak Rusdi rayek wibawa
Di PDIA pih sinan ahli
Jinoe hai akhi jeuet Direkturnya
Yayasan Peutjut Holland miliki
Bagi rawati jeurat Beulanda
Sinan na tugaih Bapak Rusdi
Wakil Hollandi sinoe di Banda
Kerkhof Beulanda peunteng that akhi
Nyan keuh bukeuti Aceh dilee kha
Lawan Beulanda cit hanatom gli
Kafe geutadi mate meukeuba
Bukonle sayang rangkang Blang Pante
Reubah meugule yoh ujeuen raya
Keu Bapak Rusdi laju lon ca-e
Dengo boh hate wahe syeedara
Bapak Rusdi jareueng na tamse
Teumuleh sabe kreatif raya
Dum geuteurjeumah bahasa kafe
Geutanyoe “ singke” bahsa Beulanda
Lam bahsa Indonesia ka “ geutuka-ke”
Baro phon hase jeuet tanyoe baca
Meutamah ilmee hanale jahe
Sinan Pak Rusdi le geulhom jasa!!
Buku gob citak rab tiep thon sabe
Tan that meuseuke peuhase dana
Wab nan ka gob thee meubee bukonle
Hingga tan sampe ban ulon rasa
Keu narasumber bit hantom pre-pre
Gob undang sabe dalam ngon luwa
Brunei-Malaysia-Jakarta mise
Eropa lagi miseue Beulanda
Sinoe di Banda hanpeue peugahle
Tiep buleuen tan pre bak ulon kira
U kabupaten neudenden sabe
Makalah hase bahas seureuta
Kisah pribadi bacut lon cungke
Phon ulon turi di Yogyakarta
Di Bulak Sumur na wisma keuce
Sinan Bang Gade teumpat seunia
Teuka Pak Rusdi bak saboh sore
Thon jih lon kire lapan ploh dua
Sayang ban bunoe teubiet Bang Gade
Lon ngon Pak Rusdi treb peugah haba!!
Keunoe u Aceh saheh lon ruge
Watee lon hase tamat sikula
Lapan sikureueng nibak thon ganje
Nasib lon cebre sabab ka ceudra
Woe bak “induk” droe soe pakoe tanle
Alasan geubre bidang sarjana
Bidang sejarah alangkah ganje
Kuliah geubre bak dosen FH
Meubuleuen-buleuen lon gleuen meuwe-we
Hinggalah sampe FKIP jak bila
Dosen sejarah peuget rapatle
Bandum kheun sare lon geuteurima
Putusan rapat surat keutikle
Teken lajule uleh Ketua
Ketua Jurusan yohnyan boh hate
Pak Rusdi Sufi tamatan Yogya
Wahe Ya Allah Po Rabbon Kade
Rahmat neu gule keu kamoe dumna
Bapak Rusdi ngon kamoe kacre!
Neubri lam hate sabe seutia
Kon kamoe hantueng, kon neuplueng ugle
Pansiun sampe katroih bak masa!
Seulamat jalan jaroe meulambe!
Kamoe neupike bah dare luwa!
Do’a bak kamoe sabe hantom pre
Beudalam sabe sihat seujahtra
Beu sihat badan pikiran caye
Buku ngen “tafse” beule bak nyangka!
Amin Ya Allah kisah ka akhe
Bak Rabbon Kade rahmat tadamba!!
Bak T.A. Sakti ka tamat ca-e
Meu’ah boh hate pat kureueng rasa!!
Darussalam, 29 Desember 2009
*Penulis,Drs. Teuku Abdullah, SH alias T.A. Sakti.
Catatan: – bersara = pensiun: Bapak Drs. Rusdi Sufi mulai
Pensiun bulan September 2009. Holandi = Belanda, tuah han sakri = sungguh bertuah, BKSNT = Balai Kajian Sejarah Dan Nilai Tradisional Banda Aceh, PDIA = Pusat Dokumentasi dan Informasi Aceh, Taman Kerkhof Banda Aceh = kuburan para serdadu Belanda yang tewas dalam perang Belanda di Aceh, meubee bukonle = sungguh harum,FH = Fakultas Hukum = sewaktu mendapat beasiswa dari Lembaga Kerjasama Indonesia-Belanda/LIPI ke UGM Yogya 1982, saya mahasiswa FH Unsyiah.
Langganan: Poskan Komentar (Atom)
min_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn mos_Latn ace_Latn ace_Latn ace_Latn ace_Latn ace_Latn ace_Latn mos_Latn ace_Latn ace_Latn ace_Latn ace_Latn ace_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn sun_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ind_Latn ace_Latn ace_Latn ace_Latn ind_Latn ace_Latn sun_Latn ace_Latn sun_Latn min_Latn hau_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn sun_Latn ace_Latn ace_Latn min_Latn min_Latn ind_Latn ind_Latn